<classify> RAIS John Magufuli amefichua mpango wa Wakala wa Ndege za Serikali TGFA wa kupiga dili la mamilioni ya shilingi za Kitanzania kwa kutaka kuibadilisha rangi, kuandika maandishi na kuchora nembo ya twiga kwenye ndege za serikali nje ya nchi.Alifichua ufisadi huo jana Ikulu jijini Dar es Salaam wakati akimuapisha Kamishna wa Polisi, Valentino Mlowola kuwa Balozi wa Tanzania nchini Cuba pamoja na kupokea taarifa ya mwaka mmoja ya utendaji wa Taasisi ya Kuzuia na Kupambana na Rushwa Takukuru. Mpango huo ambao Rais Magufuli alisema alikuwa akifuatilia hatua kwa hatua, haukufanikiwa kutokana na yeye kuingilia kati na kuwataka wahusika waifanye kazi hiyo hapa hapa nchini.Wakati akiipokea ndege ya pili aina ya Airbus A220-300 iliyopewa jina la Ngorongoro kwenye Uwanja wa Kimataifa wa Julius Nyerere jijini Dar es Salaam, Januari 11, mwaka huu, Rais Magufuli aliagiza ndege mbili za Rais aina ya Fokker 28 na Fokker 50 kupakwa rangi za ATCL ili zianze kubeba abiria badala ya kuegeshwa tu kwa kuwa yeye mara nyingi hasafiri na ndege hizo. Kwa mujibu wa Rais Magufuli, baada ya kutoa agizo hilo, kilichofuata ni kwa TGFA kutaka kuipeleka ndege hiyo nje ya nchi ili ikaandikwe tu maneno Air Tanzania pamoja na kuchora nembo ya Twiga.Walisema Tanzania hakuna mtu mwenye uwezo wa kuandika maneno haya na kumchora Twiga, wakaamua kutafuta nchi tatu ambazo siwezi kuzitaja hapa, nikasema hapana, tafuteni wataalamu wenu wanaweza kuchora, wakaa kimya wakafikiri nimesahau, wakawa wametafuta nchi fulani, wakidai kuchora hiyo lazima itolewe rangi mara kadhaa lakini pia kuna matundu. Nikasema hapana, nikawaambia mkachore tu Twiga na kuandika tu neno Air Tanzania, baadaye nikaambiwa katika Jumapili moja kuwa ndege inaondoka kesho asubuhi, watakaosindikiza hiyo ndege wameshalipwa dola 28,000 ambazo ni sawa na shilingi milioni 60, alisema Rais Magufuli.Kwa mujibu wake, ndege hiyo haikuondoka na wanaifanya kazi hiyo nchini kwa gharama ya Sh milioni tano na inatarajiwa kukamilika leo. Jana baada ya mkutano wake wa Ikulu, alifanya ziara ya ghafla kwenye Uwanja wa Ndege wa Kimataifa wa Julius Nyerere JNIA na kushuhudia ikiwa inakamilishwa kazi hiyo. Rais Magufuli aliongeza kuwa kama ndege hiyo ingeondoka, wote waliohusika wangetimuliwa kazi.Aliongeza kuwa malipo ya awali ya asilimia 50 nayo yalishalipwa na gharama ya kazi hiyo ilikuwa Sh milioni 200, huku wasindikizaji wakiwemo wahudumu katika ndege, nao walishaandaliwa kuisindikiza ndege hiyo na walishalipiwa gharama za huko. Alisema walipanga kazi hiyo ifanyike katika kipindi cha kati ya siku 15 hadi mwezi mmoja. Katika hayo yote, Rais Magufuli alisema kuwa inaonesha bado Watanzania hawajabadilika kimtazamo, hali inayoonesha kuwa rushwa bado ipo.  <topic>: kitaifa 